Nový top model od čínskeho výrobcu nie je iba na papieri.
Čínska spoločnosť Huawei už podľa dostupných správ intenzívne pripravuje príchod svojej novej vlajkovej lode. Huawei Ascend P7 dostane nástupcu v podobe modelu Huawei Ascend P8.
Hoci nový top model sa už zrejme v tomto kalendárnom roku neobjaví, pribúdajú aspoň informácie o jeho očakávaných parametroch. Premiéru by pritom mohol absolvovať počas januárového CES 2015.
Zariadenie by malo ponúknuť 5,2-palcový displej s rozlíšením 1080p (424 PPI) a podľa všetkého aj osemjadrový čip HiSilicon Kirin, ktorý je vyrábaný 16nm procesom. Očakávať podľa Phonearena.com môžeme aj prémiové materiály vrátane kovu, keramiky a 2,5D skla pri displeji. Zadná strana bude zrejme keramická a telo, respektíve rám kovový.
Zároveň kolujú aj informácie o predpokladanej cene Huawei Ascend P8. Opäť má ísť o zaujímavú ponuku, pretože nový top model by sa mohol zmestiť pod hranicu 400 eur.